作者:段成式
標題:戲高侍禦七首
內容:百媚城中一個人，紫羅垂手見精神。青琴仙子長教示，自小來來號阿真。七尺發猶三角梳，玳牛獨駕長簷車。曾城自有三青鳥，不要蓮東雙鯉魚。花恨紅腰柳妒眉，東鄰牆短不曾窺。猶憐最小分瓜日，奈許迎春得藕時。自等腰身尺六強，兩重危鬢盡釵長。欲燻羅薦嫌龍腦，須為尋求石葉香。別起青樓作幾層，斜陽幔卷鹿盧繩。厭裁魚子深紅纈，泥覓蜻蜓淺碧綾。詐嫌嚼貝磨衣鈍，私帶男錢壓鬢低。不獨邯鄲新嫁女，四枝鬟上插通犀。可羨羅敷自有夫，愁中漫捋白髭須。豹錢驄子能擎舉，兼著連幹許換無。